**הגשת מועמדות**

הפרויקט מצטיינים במתמטיקה ומדעים החל את דרכו לפני 9 שנים כשתוף פעולה בין שני בתי-ספר: בית-חינוך "אופק" קבוץ עברון ומקיף "השלום" בשייח' דנון הפועלים במטה-אשר, גליל מערבי. היוזמה קמה בעידודו של ראש המועצה יהודה שביט ז"ל ומרכז אחר"ת גליל-מערבי (אחר"ת= אחוות חוקרים רב-תרבותית, מרכז אזורי לעידוד עבודות חקר בפיסיקה). ב-3 השנים האחרונות התרחבה הפעילות למפגשי הכרות בשכבה ז', ופעילות רחבה יותר בשכבה ח' כמפורט בהמשך.

שותפות זו מחייבת תאום ותכנון הפעילויות בצוות הכולל את מנהלי בתי-הספר ומנהלי הפרויקט- בשכבה ח' ובשכבה ט' – 2 מורים בכל שכבה, נציג לכל בית-ספר.

הפעילות בשכבה ח' הורחבה השנה: קוימה פעילות משותפת הכוללת תכנון מוצר שהוא פתרון טכנולוגי לאוכלוסיית בעלי- מוגבלויות. סה"כ 50 שעות פעילות עם תלמידים.

הצוות כולל מורים למדעים, מתמטיקה, ספורט, עיצוב המוצר ורכזים חברתיים- סה"כ 9 מורים. צוות זה נפגש כדי לבנות את התוכנית, ובמהלך הפעלתה.

קבוצת התלמידים כללה 23 תלמידים מכל בית-ספר- סה"כ 46 תלמידים. התלמידים נפגשו יחד בשני בתי-הספר לפעילות שכללה: ערב פתיחה עם ההורים משני בתי-הספר,

מפגשי תכנון וייצור מוצרים במשותף: במסגרת זו נפגשו התלמידים עם אנשים בעלי צרכים מיוחדים , בנוסף חוו התלמידים על גופם את הקושי- כל תלמיד נהפך להיות בעל צורך מיוחד ע"י קשירה למשל של אחת הידיים..

ערב סיום בנוכחות ראש המועצה ומחלקת חינוך, אנשי חינוך, מנהלים, מורים הורים ותלמידים.

תוצרי הפעילות הוצגו בפוסטר מדעי + מודל מוצר, והתלמידים ­המפתחים מסבירים לקהל על המוצר שפתחו.

הפעילות בשכבה ט' עוסקת בביצוע חקר בתחומי מדעים, מתמטיקה ומחשבים/טכנולוגיה. סה"כ 50 שעות פעילות עם תלמידים.

צוות המורים כולל מורים בתחומי התוכן + 2 רכזים חברתיים ומתנדב מפגשים בהיקף כולל של שנת שרות. סה"כ 13 מורים +מתנדב שנת שרות. קבוצת התלמידים כללה 25 תלמידים מכל בית-ספר- סה"כ 50 תלמידים. היקף הפעילות הוא 50 שעות.

במהלך הפעילות התלמידים עסקו בימי גיבוש: יום גיבוש של פעילויות בפיסיקה ובביולוגיה על חוף הים, ויומיים יציאה משותפת למחנה במכון ויצמן.

פעילות חקר משותפת שכללה- איתור שאלות חקר וביצוע ניסויים, כתיבת עבודת חקר והכנת מצגת. לקראת סיום הפעילות, ארחו התלמידים בצורה הדדית את תלמידי הבית-ספר האחר בבתיהם.

מפגשים משותפים ערבי הורים-תלמידים: בתחילת הפרויקט התקיים מפגש מנהלים-מורים-הורים-ותלמידים שכלל פעילות סדנאית בתחומי חקר, אך גם סדנת שיח הורים-תלמידים על כבוד הדדי בפרויקט משותף.

בסוף הפרויקט התקיים ערב חוקרים צעירים בנוכחות ראש המועצה ומחלקת חינוך, אנשי חינוך, מנהלים, מורים הורים ותלמידים. התלמידים עצבו במשותף חולצה לאירוע, הנחו את הערב, וכמובן, כבכל שנה, הציגו במשותף את תוצרי מחקריהם.

תוצרי הפעילות המשותפת הם : 1. חוברת המחקר בעברית וערבית. 2. מצגת בעברית/ערבית.

בנוסף לפעילויות שהוצגו למעלה, תלמידי שכבה ח' יוצאים גם ליומיים של פעילות משותפת בבית יגאל אלון- פעילות בתחום גיבוש חברתי, מורשת יגאל אלון ז"ל ויצירה אומנותית משותפת.

בשכבה ז'- מתרחשים בסוף שנה יומיים של פעילות חוויתית במדעים ומתמטיקה (יום בכל בית-ספר) לקבוצת תהלמידים שתפעל יחד שנה לאחר-מכן. פעילות זו נועדה ל"שבור את הקרח".